b'\n_START_ARTICLE_\nFran Fink\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8danem u\xc4\x8ditelji\xc5\xa1\xc4\x8du v Mariboru (1904) se je \xc5\xa1e dodatno usposobil za pou\xc4\x8devanje v me\xc5\xa1\xc4\x8danski \xc5\xa1oli (1908). Slu\xc5\xbeboval je pri Sv. Urbanu pri Ptuju, v Mariboru-okolici, v \xc5\xa0ibeniku kot mornari\xc5\xa1ki strokovni u\xc4\x8ditelj (1909\xe2\x80\x931918), kjer je kot u\xc4\x8dni referent mornari\xc5\xa1ke \xc5\xa1ole nadzoroval ves pouk ter od 1. decembra 1918 na mo\xc5\xa1kem u\xc4\x8ditelji\xc5\xa1\xc4\x8du v Mariboru._NEWLINE_Pisal je \xc4\x8dlanke pedago\xc5\xa1ke vsebine, potopisno-zgodovinske \xc4\x8drtice iz Dalmacije (objavljene v mariborski Stra\xc5\xbei), sestavil pedago\xc5\xa1ko slovstvo za zgodovino (1910) in dve u\xc4\x8dni knjigi za mornari\xc5\xa1ko pod\xc4\x8dastni\xc5\xa1ko \xc5\xa1olo (1913, 1918), sodeloval pri Schreinerjevih Zemljepisnih in zgodovinskih slikah iz kraljevine SHS za osnovne, me\xc5\xa1\xc4\x8danske in ni\xc5\xbeje razrede srednjih \xc5\xa1ol (Ljubljana, 1919), za u\xc4\x8ditelji\xc5\xa1\xc4\x8da je priredil Posebno ukoslovje slovenskega u\xc4\x8dnega jezika v osnovni \xc5\xa1oli (1920), Posebno ukoslovje pouka v elementarnem razredu osnovnih \xc5\xa1ol (1921, 2. izd. 1923), zemljepisnega pouka na osnovnih \xc5\xa1olah (1922), zgodovinskega pouka na osnovnih \xc5\xa1olah (1924), spisal zemljepis za me\xc5\xa1\xc4\x8danske \xc5\xa1ole, I. del (Maribor, 1923), Metodi\xc4\x8dne smernice za pouk sloven\xc5\xa1\xc4\x8dine pri Neslovencih (1922), Slovensko vadnico za Nemce, Slovensko-nem\xc5\xa1ki slovar\xc4\x8dek, z M. Ko\xc5\xbeuhom je priredil nem\xc5\xa1ke \xc4\x8ditanke za ljudske \xc5\xa1ole v kraljevini SHS (I\xe2\x80\x94III, Maribor 1923) in sestavil Zbirko va\xc5\xbenej\xc5\xa1ih novih naredb in odredb za osnovne in me\xc5\xa1\xc4\x8danske \xc5\xa1ole ter u\xc4\x8ditelji\xc5\xa1\xc4\x8da v Sloveniji I\xe2\x80\x94IV (Ljubljana, 1921\xe2\x80\x931924)..'